Los verbos en aragonés y en atras luengas romances son una categoría gramatical de forma variable que expresa respecto a un subchecto gramatical un estau, una acción feita por lo subchecto u una acción que pateixe lo subchecto.

Tipos de verbos
Bi ha diferents tipos de verbos, clases de verbos que no son excluyents, por lo que un verbo puede perteneixer a más d'una clase. Se puede fer una distinción entre verbos d'acción y verbos d'estau.

Se puede fer tamién una distinción entre dos tipos de verbos d'acuerdo sobre si l'acción se fa sobre l'obchecto de lo verbo (transitivos), u sobre lo subchecto (intransitivos).

Verbos transitivos

Los verbos transitivos tienen un complemento directo u un complemento indirecto, a vegadas pueden tener los dos devez.

Los obchectos directos se pueden substituir por pronombres personals como lo, los, la, las y no levan preposición si no se refieren a personas u animals personificaus.
Ell escribe la carta.
Ell la escribe.

Los complementos indirectos se pueden substituir por pronombres personals como li/le, lis/les y levan la preposición a.
Ell escribe a la suya filla.
Ell li escribe.

Los dos complementos pueden coexistir, mesmo pronominalizaus:
Ell escribe la carta a la suya filla.
Ell li'n escribe.

Verbos intransitivos

Los verbos intransitivos no exichen complementos.
L'augua bulle.

Los verbos d'estau son intransitivos.
Pareixe chóven.

Los verbos de movimiento son intransitivos si l'acción de movimiento recaye sobre lo subchecto, pero admiten un uso transitivo si lo subchecto tiene una acción de fer mover un obchecto.
He puyau yo solo ta'l Sen.
Me puyaretz ta Chistén con l'auto. (emplego transitivo).

Los verbos intransitivos que indican cambios fisicos como bullir pueden fer part de perifrasis verbals con lo verbo fer que son transitivas y se clasifican como aspectuals causativas::
La sopa bulle.
Yo foi bullir la sopa.

Atros eixemplos son: fer freyir y fer cocer.
Verbos en aragonés